Spjallað við Jón Árelíus hjá Rannsóknarnefnd sjóslysa Á síðustu árum hefur talsvert af starfsemi sem sannanlega hefur verið hægt að sinna utan höfuðborgarsvæðisins verið flutt út á land . Þar á meðal er Rannsóknarnefnd sjóslysa sem flutt var í Stykkishólm í lok árs 2001 . Vart voru þó liðin þrjú ár þegar farið var að ræða í samgöngunefnd Alþingis að sameina allar þrjár slysarannsóknanefndirnar ; bílslysa , flugslysa og sjóslysa . Fyrir þinginu liggur nú frumvarp sem unnið hefur verið að síðan í ágúst 2007 um sameiningu þessara nefnda í eina stofnun sem staðsett verður á höfuðborgarsvæðinu , samkvæmt ummælum samgönguráðherra . Það er því nokkuð ljóst að tvö störf hjá Rannsóknarnefnd sjóslysa í Stykkishólmi eru á leið þaðan , eins og reyndar mörg önnur opinber störf á landsbyggðinni . Eftir áralanga baráttu um að minnka miðstýringuna í Reykjavík og færa opinbera þjónustu meira út um landið , virðist sækja í sama horfið og áður í skjóli niðurskurðar og kreppu . Rætt er við Jón Árelíus Ingólfsson , forstöðumann Rannsóknarnefndar sjóslysa í Stykkishólmi , í Skessuhorni vikunnar .